BEGRUNDELSE

1. BAGGRUND FOR FORSLAGET

Oversigt over vilkårene for Samoas tiltrædelse af WTO

I. INDLEDNING

Verdenshandelsorganisationen (WTO) og Samoa er nået til det afsluttende trin i aftalen om vilkårene for Samoas tiltrædelse af organisationen. Dette sker efter 13 års forhandlinger, som blev indledt i 1998, da Samoa indgav sin ansøgning om tiltrædelse af WTO. Samoas anmodning om tiltrædelse er blevet behandlet i overensstemmelse med retningslinjerne i afgørelsen fra Det Almindelige Råd under WTO af 10. december 2002 om de mindst udviklede landes tiltrædelse, og Rådet skal nu træffe en afgørelse om godkendelse af vilkårene for Samoas tiltrædelse, før Unionen formelt kan støtte denne.

Et resumé af tiltrædelsesvilkårene er givet nedenfor.

II. RESUMÉ AF VILKÅRENE FOR SAMOAS TILTRÆDELSE AF WTO (SEKTOR FOR SEKTOR)

Den endelige bundne sats (FBR) for Samoa er i gennemsnit på 21 %.

Den endelige bundne sats for forskellige industrisektorer svinger fra de laveste gennemsnit på 13,5 % for lægemidler og 16 % for kemikalier til de højeste gennemsnit på 30 % for fodtøj og legetøj.

Af de 5 315 toldpositioner i Samoas ordning vil kun 23 ikke nå FBR på tiltrædelsestidspunktet og vil derfor indgå i en gennemførelsesperiode. Gennemførelsesperioden løber indtil 2017 for 16 industrielle toldpositioner: kuglelejer, navigationsinstrumenter og cykler; og indtil 2022 for 7 landbrugstoldpositioner: hvede, byg og tyggegummi.

Disse gennemsnitlige toldniveauer er forholdsvis rimelige i betragtning af Samoas status som mindst udviklet land, økonomiens begrænsede størrelse og sårbarhed, og i betragtning af, at Samoa er et øsamfund. Unionens hidtidige praksis over for mindst udviklede lande har været at acceptere disse toldsatser som rimelige for økonomier af sammenlignelig størrelse. Samoa deltager i forhandlingerne om en omfattende ØPA som en del af gruppen af Stillehavslande i AVS-gruppen.

Industrivarer

- Den gennemsnitlige bundne sats for ikke-landbrugsvarer er 22,3 %.

- De fleste industrisektorer er bundet til en gennemsnitlig told på under 25 % med enkelte toldpositioner på 30 %.

- De højeste toldsatser findes inden for fodtøj og legetøj (endelige bundne satser på 30 %).

- Toldsatser for lægemidler er de laveste gennemsnitlige bundne toldsatser med 13,5 %, og kemikalier er bundet til et relativt lavt gennemsnitligt niveau på 16 %.

Landbrugsvarer

- Den endelige bundne sats på landbrugsvarer er på i gennemsnit 19,6 %.

- De højeste toldsatser for landbrugsvarer er på 35 % for chokolade, kaffe, tobak og dyrefoder, 65 % for friske grøntsager og fisk. Kornsorter som f.eks. hvede, byg og ris er bundet til toldsatser på mellem 10 % og 15 %.

Tjenesteydelser

Samoas plan for særlige forpligtelser inden for tjenesteydelser er meget tilfredsstillende i betragtning af landets status som mindst udviklet. Samoa vil gennemføre tilsagn vedrørende markedsadgang og national behandling inden for en lang række sektorer såsom liberale tjenesteydelser, computertjenesteydelser og lign., kommunikationstjenester (post- og kurertjenester og telekommunikation), bygge- og anlægsvirksomhed, private uddannelses-, miljø-, finans- (forsikring og bank) og turismeydelser.

Tilsagn i henhold til protokollen

Medlemmerne af WTO søgte på tiltrædelsesprocessens afsluttende multilaterale stadium sammen at sikre grundlæggende kompatibilitet mellem Samoas erhvervslovgivning og institutioner og WTO's regler og aftaler og at optage disse i tiltrædelsesprotokollen og arbejdsgruppens rapport. Følgende emner er af særlig interesse for Unionen:

Handelsrettigheder:

Samoa har bekræftet, at man fra datoen for tiltrædelsen af WTO vil sikre, at landets love og forskrifter vedrørende retten til at importere og eksportere varer og gennemførelsen heraf er i fuld overensstemmelse med WTO-forpligtelserne. I særdeleshed vil Samoas importlicensordning for alkohol – som sammenkædede retten til at importere og distribuere – være blevet ændret med bl.a. en midlertidig licens, som giver licensindehavere ret til at importere og sælge alkohol midlertidigt, og en opdeling af retten til at importere og distribuere.

Udenlandske investeringer

Samoa har forpligtet sig til en revision af loven om udenlandske investeringer (Foreign Investment Act). Samoa har bekræftet, at man fra datoen for tiltrædelsen af WTO vil overholde WTO-kravene, herunder tilsagnene i Samoas plan for særlige forpligtelser inden for tjenesteydelser. Dette vedrører specifikt forvaltningen af listen over forbeholdt og reserveret erhvervsaktivitet i loven om udenlandske investeringer.

Toldværdiansættelse

Senest på datoen for tiltrædelsen vil Samoas lovgivning og regler for toldværdiansættelse være blevet bragt i overensstemmelse med WTO-aftalen om toldværdiansættelse.

Områder, hvor der er anmodet om overgangsordninger

Interne afgifter på importerede varer: Samoa skal bringe skattebehandlingen af importerede og hjemlige råvarer i overensstemmelse med WTO's bestemmelser (dvs. ændre loven om merværdiafgift for varer og tjenesteydelser (VAGST) med henblik på en ændring af den gældende fritagelse fra VAGST for råvareproducenter, som under alle omstændigheder er små producenter, der sælger deres varer på det lokale marked) senest tre år efter tiltrædelsen. Efter denne periode skal Samoa navnlig rapportere til WTO's Almindelige Råd om ændringen eller ophævelsen af den pågældende skattefritagelse. Overgangsperioden skal bruges til at udforme den mest hensigtsmæssige lovgivningsreform under hensyntagen til Samoas hjemlige landbrugssektor, administrative begrænsninger i det ministerium, der er ansvarligt for forvaltning af VAGST, og de politiske følsomheder i forbindelse med reformen.

Intellektuelle ejendomsrettigheder: Senest på datoen for tiltrædelse vil Samoa have indført lovgivning for at bringe sine regler for intellektuelle ejendomsrettigheder i overensstemmelse med TRIPS-aftalen; den fulde gennemførelse vil ske senest i juli 2013.

III. ANBEFALING

Ved fremlæggelsen af vilkårene for Samoas tiltrædelse af WTO med henblik på Rådets godkendelse betragter Kommissionen disse vilkår som en afbalanceret, men ambitiøs pakke tilsagn om markedsliberalisering, som både vil sikre Samoa og landets handelspartnere i WTO betydelige fordele.

2011/0331 (NLE)

Forslag til

RÅDETS AFGØRELSE

om fastlæggelse af Den Europæiske Unions holdning i den relevante instans under Verdenshandelsorganisationen til Samoas tiltrædelse af Verdenshandelsorganisationen

RÅDET FOR DEN EUROPÆISKE UNION HAR -

under henvisning til traktaten om Den Europæiske Unions funktionsmåde, særlig artikel 91, artikel 100, stk. 2, og artikel 207, stk. 4, første afsnit, sammenholdt med artikel 218, stk. 9,

under henvisning til forslag fra Europa-Kommissionen, og

ud fra følgende betragtninger:

(1) Den 15. april 1998 ansøgte Samoas regering om tiltrædelse af overenskomsten om oprettelse af Verdenshandelsorganisationen (WTO) i henhold til artikel XII i den pågældende overenskomst.

(2) En arbejdsgruppe vedrørende Samoas tiltrædelse blev nedsat den 15. juli 1998 med den opgave at nå til enighed om tiltrædelsesvilkår, der er acceptable for Samoa og alle WTO's medlemmer.

(3) Kommissionen har på Den Europæiske Unions vegne ført forhandlinger om en omfattende række tilsagn fra Samoas side om markedsadgang, som er tilfredsstillende for Den Europæiske Union og svarer til Samoas udviklingsniveau.

(4) Disse tilsagn vil indgå i protokollen om Samoas tiltrædelse af WTO.

(5) Tiltrædelsen af WTO ventes at yde et positivt og varigt bidrag til processen med økonomisk reform og bæredygtig udvikling i Samoa.

(6) Tiltrædelsesprotokollen bør derfor godkendes.

(7) Artikel XII i overenskomsten om oprettelse af WTO indeholder en bestemmelse om, at tiltrædelsesvilkårene aftales mellem det tiltrædende medlem og WTO, og at WTO's ministerkonference godkender tiltrædelsesvilkårene på WTO's vegne. Artikel IV, stk. 2, i overenskomsten om oprettelse af WTO foreskriver, at ministerkonferencens hverv i perioderne mellem samlingerne skal varetages af Det Almindelige Råd.

(8) Det er derfor nødvendigt at fastlægge den holdning, som Den Europæiske Union skal indtage i den relevante instans under WTO, det være sig ministerkonferencen eller Det Almindelige Råd under WTO -

VEDTAGET DENNE AFGØRELSE:

Eneste artikel

1. Den Europæiske Unions holdning i den relevante instans under WTO vedrørende Samoas tiltrædelse af WTO er at godkende tiltrædelsen.

2. Denne afgørelse træder i kraft på dagen for vedtagelsen.

Udfærdiget i […], den […].

På Rådets vegne

Formand